title: Provedbena uredba Komisije (EU) 2019/1804 оd 28. listopada 2019. o izmjeni Provedbene uredbe (EU) br. 809/2014 u pogledu izmjena zahtjevâ za potporu ili zahtjevâ za plaćanje, provjera u okviru integriranog administrativnog i kontrolnog sustava te kontrolnog sustava u odnosu na višestruku sukladnost

text:
                  29.10.2019

                  HR

                  Službeni list Europske unije

                  L 276/12

         PROVEDBENA UREDBA KOMISIJE (EU) 2019/1804
         оd 28. listopada 2019.
         o izmjeni Provedbene uredbe (EU) br. 809/2014 u pogledu izmjena zahtjevâ za potporu ili zahtjevâ za plaćanje, provjera u okviru integriranog administrativnog i kontrolnog sustava te kontrolnog sustava u odnosu na višestruku sukladnost
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 62. stavak 2. prvi podstavak točke od (a) do (d) i točku (h), članak 78. prvi podstavak točke (b) i (c) te članak 96. stavak 4.,
         budući da:

                     (1)

                     Člankom 14. stavkom 4. Provedbene uredbe Komisije (EU) br. 809/2014 (2) državama članicama omogućuje se da korisnicima plaćanja za poljoprivredne prakse korisne za klimu i okoliš u skladu s Uredbom (EU) br. 1307/2013 Europskog parlamenta i Vijeća (3) dopuste da u propisno opravdanim okolnostima izmijene jedinstveni zahtjev u pogledu upotrebe poljoprivrednih parcela prijavljenih nakon krajnjeg roka za podnošenje jedinstvenog zahtjeva. Tijekom sezone uzgoja korisnici će možda trebati prilagoditi plan uzgoja u pogledu usjeva ili njegove lokacije. Do toga može doći zbog promijenjenih vremenskih uvjeta ili drugih poljoprivrednih uvjeta. Korisnici plaćanja iz članka 30. Uredbe (EU) br. 1305/2013 Europskog parlamenta i Vijeća (4) mogu biti u sličnoj situaciji, posebno u pogledu postrnih usjeva. Stoga je primjereno državama članicama dopustiti da tim korisnicima omoguće izmjenu jedinstvenog zahtjeva ili zahtjeva za plaćanje u pogledu upotrebe parcela prijavljenih za potrebe plaćanja iz članka 30. Uredbe (EU) br. 1305/2013. Nadalje, taj bi stavak trebalo izbrisati iz članka 14. Provedbene uredbe (EU) br. 809/2014 i uključiti ga u njezin članak 15. jer se odnosi na izmjene jedinstvenog zahtjeva ili zahtjeva za plaćanje. Trebalo bi pojasniti i da se te izmjene mogu provesti nakon općih rokova za prijavu izmjena i da države članice mogu odrediti krajnji rok za njihovu prijavu.

                     (2)

                     Člankom 15. stavkom 1.b predviđene su izmjene jedinstvenog zahtjeva ili zahtjeva za plaćanje u slučaju kontrola koje se provode nadzorom. Primjereno je pojasniti da se ta odredba odnosi na mogućnost izmjene jedinstvenog zahtjeva ili zahtjeva za plaćanje nakon privremenih rezultata provjera koje se provode nadzorom. Trebalo bi i točno navesti što te izmjene mogu sadržavati.

                     (3)

                     Člankom 15. stavkom 2. Provedbene uredbe (EU) br. 809/2014 utvrđen je rok za izmjenu jedinstvenog zahtjeva ili zahtjeva za plaćanje. Člankom 15. stavkom 3. te uredbe utvrđene su situacije u kojima izmjena jedinstvenog zahtjeva ili zahtjeva za plaćanje više nije moguća. Ta se pravila ne primjenjuju u slučaju da korisnici podliježu provjerama koje se provode nadzorom zbog specifičnosti tih vrsta provjera. Stoga je primjereno pojasniti kada ti korisnici mogu provesti takve izmjene. Nadalje, primjereno je nadležnim tijelima omogućiti da utvrde datum za prijavu takvih izmjena na razini programa potpore, mjere potpore ili vrste operacije na koje se primjenjuje provjera koja se provodi nadzorom.

                     (4)

                     Države članice mogu odlučiti da će za određene programe potpore, mjere potpore, vrste operacija ili zahtjeve i standarde relevantne za višestruku sukladnost obavljati provjere koje se provode nadzorom, a da će za druge programe, mjere, vrste operacija ili zahtjeve i standarde zadržati provjere na licu mjesta koje se temelje na uzorku. To može dovesti do toga da se provjerama koje se provode nadzorom otkriju nalazi relevantni za utvrđivanje sukladnosti s pravilima programa, mjera, vrsta operacija ili standarda i zahtjeva relevantnih za višestruku sukladnost koji podliježu provjerama na temelju uzorka. Stoga je primjereno predvidjeti pravila o načinu uzimanja u obzir tih nalaza.

                     (5)

                     Trebalo bi pojasniti da se obveza unakrsnog obavješćivanja iz članka 27. Provedbene uredbe (EU) br. 809/2014 primjenjuje i na zahtjeve i standarde relevantne za višestruku sukladnost. Članak 27. trebalo bi stoga na odgovarajući način izmijeniti.

                     (6)

                     Članak 38. Provedbene uredbe (EU) br. 809/2014 odnosi se na mjerenje površina. Međutim, stavak 1. tog članka odnosi se na mogućnost ograničavanja provjera prihvatljivosti i mjerenja površine na nasumično odabrani uzorak od najmanje 50 % poljoprivrednih parcela za koje je podnesen zahtjev za potporu ili zahtjev za plaćanje. Pravila o provjeri uvjeta prihvatljivosti trebalo bi radi jasnoće izbrisati iz članka 38. i uključiti u članak 39.

                     (7)

                     Države članice mogu se odlučiti da će za određene programe potpore, mjere potpore ili vrste operacija obavljati provjere koje se provode nadzorom u skladu s člankom 40.a Provedbene uredbe (EU) br. 809/2014, a da će za druge programe, mjere ili operacije zadržati provjere na licu mjesta koje se temelje na uzorku i koje uključuju mjerenje površine iz članka 38. te uredbe. To može dovesti do toga da se poljoprivredna parcela mjerena provjerom na licu mjesta koja se temelji na uzorku razlikuje od površine utvrđene kao osnovica za izračun pomoći ili potpore kada se primjenjuju provjere koje se provode nadzorom. Člankom 38. Provedbene uredbe (EU) br. 809/2014 trebalo bi stoga pojasniti koja površina u tim slučajevima ima prednost.

                     (8)

                     Sve poljoprivredne parcele koje je prijavio korisnik i koje su odabrane za provjeru na licu mjesta potrebno je mjeriti u skladu s člankom 38. Provedbene uredbe (EU) br. 809/2014 i provjeriti njihove uvjete prihvatljivosti u skladu s člankom 39. te uredbe. To uključuje poljoprivredne parcele trajnih travnjaka ili trajnih pašnjaka velike površine koje zajednički upotrebljava nekoliko korisnika, što može dovesti do velikog radnog opterećenja za nadležna tijela. Kako bi se ograničilo radno opterećenje i istodobno zadržala odgovarajuća razina zaštite fondova Unije, primjereno je predvidjeti mogućnost zamjene mjerenja i provjera kriterija prihvatljivosti, preuzetih i drugih obveza provjerama koje se temelje na ortofotografijama korištenima za redovito ažuriranje sustava za identifikaciju zemljišnih parcela te utvrditi uvjete pod kojima nadležna tijela mogu iskoristiti tu mogućnost.

                     (9)

                     Ako je provjera prihvatljivosti poljoprivrednih parcela tijekom provjera na licu mjesta mjera ruralnog razvoja ograničena na nasumično odabrani uzorak od najmanje 50 % poljoprivrednih parcela za koje je podnesen zahtjev za plaćanje, moguće je da se određeni kriteriji prihvatljivosti, preuzete i druge obveze neće provjeriti na odgovarajući način. Stoga je primjereno u članku 39. Provedbene uredbe (EU) br. 809/2014 predvidjeti odabir dodatnog uzorka na temelju rizika kojim se omogućuje provjera tih kriterija prihvatljivosti, preuzetih ili drugih obveza.

                     (10)

                     Glavni je cilj provjera koje se provode nadzorom korisnike poduprijeti u ispunjavanju kriterija prihvatljivosti, preuzetih i drugih obveza te im omogućiti rješavanje otkrivenih problema. U tu je svrhu važno pojasniti obvezu nadležnih tijela da pravodobno komuniciraju s korisnicima, posebno o upozorenjima i privremenim rezultatima automatizirane analize vremenskog niza satelitskih podataka. Stoga bi člankom 40.a stavkom 1. prvim podstavkom točkom (d) Provedbene uredbe (EU) br. 809/2014 trebalo utvrditi ključna načela za dostavljanje privremenih rezultata provjera koje se provode nadzorom od strane nadležnih tijela.

                     (11)

                     Članak 40.a stavak 1. drugi podstavak Provedbene uredbe (EU) br. 809/2014 odnosi se na fizičke inspekcije. Važno je pojasniti da se tim fizičkim inspekcijama ne podrazumijeva mjerenje površine osim ako je potrebno donijeti zaključak o prihvatljivosti zatražene pomoći ili potpore.

                     (12)

                     Ako nadležna tijela provode provjere na licu mjesta koje se temelje na uzorku u skladu s člancima 38. i 39. Provedbene uredbe (EU) br. 809/2014, mogu ograničiti provjere na nasumično odabrani uzorak od najmanje 50 % poljoprivrednih parcela za koje je podnesen zahtjev za potporu ili zahtjev za plaćanje. Primjereno je dopustiti istu razinu fleksibilnosti ako u skladu s člankom 40.a stavkom 1. prvim podstavkom točkom (c) provjere koje se provode nadzorom zahtijevaju kontrolu koja se temelji na uzorku na poljoprivrednim parcelama korisnika koje su obuhvaćene kriterijima na koje se ne može primijeniti provjera koja se provodi nadzorom.

                     (13)

                     Automatiziranim postupkom u okviru provjera koje se provode nadzorom mogu se otkriti nalazi koji su relevantni za utvrđivanje prihvatljivosti za programe koji se temelje na površini, mjere koje se temelje na površini ili zahtjeve i standarde relevantne za višestruku sukladnost na koje se ne može primijeniti provjera koja se provodi nadzorom. Kako bi se nadležnim tijelima omogućila neometana prilagodba sve češćoj primjeni provjera koje se provode nadzorom, primjereno je tim tijelima omogućiti određenu fleksibilnost u primjeni zahtjeva da se sve relevantne informacije koje su im dostupne moraju uzeti u obzir radi utvrđivanja jesu li ispunjeni kriteriji prihvatljivosti, preuzete i druge obveze te zahtjevi i standardi relevantni za višestruku sukladnost. Takva bi fleksibilnost trebala biti vremenski ograničena kako bi se osiguralo jednako postupanje prema poljoprivrednicima. Članak 40.a trebalo bi stoga na odgovarajući način izmijeniti. Nadalje, kada se primjenjuje takva fleksibilnost, nadležna tijela trebala bi pri odabiru dijela kontrolnog uzorka koji se temelji na riziku u okviru programa, mjera ili vrsta operacija te višestruke sukladnosti u obzir uzeti relevantne nalaze u sljedećoj godini zahtjeva. Članak 34. stavke 2. i 3. te članak 69. stavak 1. Provedbene uredbe (EU) br. 809/2014 trebalo bi stoga na odgovarajući način izmijeniti.

                     (14)

                     Člankom 40.b države članice obvezuju se obavijestiti Komisiju o svojoj odluci da počnu obavljati provjere koje se provode nadzorom i o određenim podacima. Kako bi se osiguralo da ključne informacije budu uključene u obavijest, a te se informacije mogu razvijati kako nadležna tijela u državama članicama budu povećavala primjenu provjera koje se provode nadzorom, Komisija bi državama članicama trebala svake godine do 1. studenoga dostaviti predložak za podnošenje obavijesti. Stoga je primjereno na odgovarajući način izmijeniti članak 40.b stavak 1. Primjereno je izbrisati i članak 40.b stavak 2. jer se odnosi samo na godinu zahtjeva 2018. te je stoga zastario.

                     (15)

                     Člankom 40.a Provedbene uredbe (EU) br. 809/2014 utvrđen je pravni okvir za zamjenu provjera na licu mjesta povezanih s površinom provjerama koje se provode nadzorom na temelju podataka koje su dostavili sateliti misije Sentinel u okviru programa Copernicus ili drugih podataka s barem jednakom vrijednošću. Ti bi podaci mogli biti relevantni za utvrđivanje sukladnosti s određenim zahtjevima i standardima relevantnima za višestruku sukladnost. Kako bi se smanjilo opterećenje kontrolama i kako bi se u najvećoj mogućoj mjeri povećala ulaganja koja su nadležnim tijelima potrebna za zamjenu trenutačne metode provjera na licu mjesta provjerama koje se provode nadzorom, trebalo bi predvidjeti pravni okvir kojim bi se utvrdili uvjeti pod kojima provjere koje se provode nadzorom mogu zamijeniti kontrole na licu mjesta u pogledu višestruke sukladnosti.

                     (16)

                     Primjereno je odrediti minimalni stupanj kontrole kako bi se osiguralo da su provjere zahtjeva i standarda relevantnih za višestruku sukladnost zadovoljavajuće u okolnostima u kojima podaci koje su dostavili sateliti misije Sentinel u okviru programa Copernicus nisu relevantni. Fizičke inspekcije na terenu trebalo bi provoditi samo ako dokazi prikupljeni primjenom novih tehnologija, kao što su fotografije s lokacijskim označivanjem i sustavi bespilotnih letjelica ili relevantni dokumentirani dokazi, ne dovedu do uvjerljivih rezultata ili ako nadležna tijela predvide da nijedna od tih vrsta dokaza neće biti učinkovita pri provjeri zahtjeva i standarda koji se ne mogu kontrolirati nadzorom.

                     (17)

                     Provjerama koje se provode nadzorom korisnici bi se mogli i poduprijeti u poštovanju zahtjeva i standarda relevantnih za višestruku sukladnost. To se može postići tako da se od nacionalnih tijela zatraži uspostava odgovarajućih alata da se korisnicima pravodobno dostave privremeni rezultati provjera koje se provode nadzorom zahtjeva i standarda relevantnih za višestruku sukladnost te pružanjem mogućnosti korisniku da riješi ili ispravi stanje prije donošenja zaključaka u izvješću o kontroli. Ta mogućnost ne bi trebala dovoditi u pitanje sustav ranog upozoravanja iz članka 99. stavka 2. Uredbe (EU) br. 1306/2013.

                     (18)

                     Za potrebe nadzora provedbe provjera koje se provode nadzorom u odnosu na višestruku sukladnost trebalo bi za države članice predvidjeti obvezu obavješćivanja.

                     (19)

                     Provedbenu uredbu (EU) br. 809/2014 trebalo bi stoga na odgovarajući način izmijeniti.

                     (20)

                     Fleksibilnost uvedena novim stavkom 4. članka 40.a i člankom 70.a stavkom 3. Provedbene uredbe (EU) br. 809/2014 trebala bi se primjenjivati od 1. siječnja 2019. kako bi ispunila svoju svrhu jer bi države članice upravo kada započnu obavljati provjere koje se provode nadzorom i upotrebljavati nove tehnologije povezane s tim provjerama mogle imati poteškoća pri ispunjavanju zahtjeva da u obzir uzmu sve relevantne informacije kako bi utvrdile ispunjavaju li se kriteriji prihvatljivosti, preuzete i druge obveze te zahtjevi i standardi relevantni za višestruku sukladnost.

                     (21)

                     Mjere predviđene ovom Uredbom u skladu su s mišljenjem Odbora za izravna plaćanja i Odbora za ruralni razvoj,

               DONIJELA JE OVU UREDBU:

            Članak 1.
            Provedbena uredba (EU) br. 809/2014 mijenja se kako slijedi:

                        1.

                        U članku 14. briše se stavak 4.

                        2.

                        Članak 15. zamjenjuje se sljedećim:

                           „Članak 15.
                           Izmjene jedinstvenog zahtjeva ili zahtjeva za plaćanje

                              1.   Nakon konačnog datuma za dostavljanje jedinstvenog zahtjeva ili zahtjeva za plaćanje, pojedinačne poljoprivredne parcele ili pojedinačna prava na plaćanja mogu se dodati ili prilagoditi u jedinstvenom zahtjevu ili zahtjevu za plaćanja pod uvjetom da se poštuju zahtjevi u okviru predmetnih programa izravnih plaćanja ili mjera ruralnog razvoja.
                              Izmjene uporabe programa izravnih plaćanja ili mjera ruralnog razvoja u vezi s pojedinačnim poljoprivrednim parcelama ili pravima na plaćanja, koji su već prijavljeni u jedinstvenom zahtjevu, mogu se izvršiti pod jednakim uvjetima.
                              Kada su izmjene iz prvog i drugog podstavka značajne za popratne dokumente ili ugovore koje treba dostaviti, dopuštene su i odgovarajuće izmjene povezane s tim dokumentima ili ugovorima.

                              1.a   a Ako je korisnik obaviješten o rezultatima prethodnih provjera u skladu s člankom 11. stavkom 4., on može izmijeniti jedinstveni zahtjev ili zahtjev za plaćanje kako bi se uključili svi potrebni ispravci u pogledu pojedinačnih parcela u skladu s rezultatima tih unakrsnih provjera ako su one upućivale na potencijalnu nesukladnost.

                              1.b   Ako se provjere koje se provode nadzorom obavljaju u skladu s člankom 40.a, a nadležna tijela obavijestila su o privremenim rezultatima na razini parcele iz članka 40.a stavka 1. točke (d), korisnici mogu izmijeniti jedinstveni zahtjev ili zahtjev za plaćanje u pogledu prilagodbe ili upotrebe pojedinačnih poljoprivrednih parcela na koje se primjenjuje provjera koja se provodi nadzorom pod uvjetom da se poštuju zahtjevi u okviru programa izravnih plaćanja ili mjera ruralnog razvoja. Pojedinačna prava na plaćanja mogu se dodati u slučajevima u kojima izmjena jedinstvenog zahtjeva ili zahtjeva za plaćanje dovodi do povećanja prijavljene površine.

                              2.   Izmjene provedene u skladu sa stavkom 1. prvim i drugim podstavkom prijavljuju se nadležnom tijelu do 31. svibnja predmetne godine, osim u slučaju Estonije, Latvije, Litve, Finske i Švedske, u kojima se prijavljuju do 15. lipnja predmetne godine.
                              Odstupajući od prvog podstavka, države članice mogu odrediti raniji konačni datum za prijavu takvih izmjena. Međutim, taj datum ne može biti prije isteka 15 kalendarskih dana nakon krajnjeg roka za dostavljanje jedinstvenog zahtjeva ili zahtjeva za plaćanje utvrđenog u skladu s člankom 13. stavkom 1.
                              Odstupajući od prvog i drugog podstavka, države članice mogu korisniku dopustiti da u propisno opravdanim okolnostima poslije izmijeni jedinstveni zahtjev ili zahtjev za plaćanje u pogledu upotrebe poljoprivrednih parcela prijavljenih za potrebe plaćanja za poljoprivredne prakse korisne za klimu i okoliš u skladu s glavom III. poglavljem 3. Uredbe (EU) br. 1307/2013 ili za plaćanja u okviru mreže Natura 2000 i Okvirne direktive o vodama u skladu s člankom 30. Uredbe (EU) br. 1305/2013 pod uvjetom da se time korisnik ne stavlja u povoljniji položaj s obzirom na ispunjavanje obveza na temelju početnog zahtjeva. U tom slučaju države članice mogu odrediti krajnji rok za obavješćivanje nadležnog tijela o tim izmjenama.
                              Takve se obavijesti šalju u pisanom obliku ili putem obrasca zahtjeva za geoprostornu potporu.

                              2.a   Izmjene nakon prethodnih provjera provedene u skladu sa stavkom 1.a prijavljuju se nadležnom tijelu najkasnije devet kalendarskih dana nakon krajnjeg roka za obavješćivanje korisnika o rezultatima prethodnih provjera iz članka 11. stavka 4.
                              Takve se obavijesti šalju u pisanom obliku ili putem obrasca zahtjeva za geoprostornu potporu.

                              2.b   Izmjene nakon dostavljanja privremenih rezultata na razini parcele iz članka 40.a stavka 1. točke (d) provedene u skladu sa stavkom 1.b prijavljuju se nadležnom tijelu do datuma koji to nadležno tijelo utvrdi na razini programa potpore ili mjere potpore ili vrste operacije. Datum mora biti najmanje 15 kalendarskih dana prije datuma isplate prve rate ili predujma u skladu s člankom 75. Uredbe (EU) br. 1306/2013.
                              Takve se obavijesti šalju u pisanom obliku ili putem obrasca zahtjeva za geoprostornu potporu.

                              3.   Ako je nadležno tijelo već obavijestilo korisnika o slučaju nesukladnosti u jedinstvenom zahtjevu ili zahtjevu za plaćanje ili je korisnika obavijestilo o svojoj namjeri da izvrši provjeru na licu mjesta ili ako se tim provjerama na licu mjesta utvrdi bilo koja nesukladnost, izmjene u skladu sa stavkom 1. nisu dopuštene za one poljoprivredne parcele na koje nesukladnost utječe.
                              Za potrebe prvog podstavka obveza iz članka 40.a stavka 1. točke (d) ne smatra se obaviješću korisniku da nadležno tijelo namjerava izvršiti provjeru na licu mjesta.”.

                        3.

                        U članku 27. drugi stavak zamjenjuje se sljedećim:
                        „Države članice osiguravaju da se svi relevantni nalazi dobiveni u okviru provjera sukladnosti s kriterijima prihvatljivosti, preuzetim i drugim obvezama u pogledu programa navedenih u Prilogu I. Uredbi (EU) br. 1307/2013, zahtjevima i standardima relevantnima za višestruku sukladnost i/ili u pogledu potpore u okviru mjera ruralnog razvoja u okviru integriranog sustava unakrsno prijave relevantnom nadležnom tijelu koje je odgovorno za dodjelu odgovarajućeg plaćanja. Države članice osiguravaju i da javna ili privatna tijela za ovjeravanje iz članka 38. Delegirane uredbe (EU) br. 639/2014 nadležnom tijelu koje je odgovorno za dodjelu plaćanja za poljoprivredne prakse korisne za klimu i okoliš prijave sve nalaze koji su relevantni za ispravnu dodjelu tog plaćanja korisnicima koji su se odlučili za ispunjavanje svojih obveza u okviru jednakovrijednosti certificiranjem.”.

                        4.

                        Članak 34. mijenja se kako slijedi:

                                    (a)

                                    u stavku 2. dodaje se sljedeći četvrti podstavak:
                                    „Ako nadležno tijelo odluči primijeniti mogućnost iz članka 40.a stavka 4. ili članka 70.a stavka 3., pri analizi rizika iz drugog podstavka točke (d) u obzir se uzimaju nalazi otkriveni provjerama koje se provode nadzorom u prethodnoj godini zahtjeva.”;

                                    (b)

                                    u stavku 3. prvi podstavak zamjenjuje se sljedećim:
                                    „Za potrebe članaka 32. i 33. nasumično se odabire od 20 % do 25 % najmanjeg broja korisnika koji podliježu provjerama na licu mjesta, a ako se primjenjuje članak 32. stavak 2.a, 100 % kolektiva te od 20 % do 25 % obveza koje podliježu provjerama na licu mjesta. Preostali broj korisnika i obveza koji će biti predmet provjera na licu mjesta odabire se na temelju analize rizika. Ako nadležno tijelo odluči primijeniti mogućnost iz članka 40.a stavka 4. ili članka 70.a stavka 3., pri analizi rizika u obzir se uzimaju nalazi otkriveni provjerama koje se provode nadzorom u prethodnoj godini zahtjeva.”.

                        5.

                        Članak 38. mijenja se kako slijedi:

                                    (a)

                                    stavak 1. zamjenjuje se sljedećim:

                                       „1.   Mjerenje stvarne površine poljoprivredne parcele kao dio provjere na licu mjesta može se ograničiti na nasumično odabrani uzorak od najmanje 50 % poljoprivrednih parcela za koje je zahtjev za potporu ili zahtjev za plaćanje dostavljen u okviru programa potpore povezane s površinom ili mjera ruralnog razvoja. Ako se tom provjerom uzorka otkrije nesukladnost, mjere se sve poljoprivredne parcele ili se iz uzorka ekstrapoliraju zaključci.”;

                                    (b)

                                    umeću se sljedeći stavci 9. i 10.:

                                       „9.   Ako se prihvatljiva površina izmjerena u skladu sa stavcima od 1. do 8. razlikuje od površine utvrđene kao osnovica za izračun pomoći ili potpore kada se primjenjuju provjere koje se provode nadzorom u skladu s člankom 40.a, prednost ima površina izmjerena u skladu sa stavcima od 1. do 8 ovog članka.

                                       10.   U posebnom slučaju poljoprivrednih parcela trajnih travnjaka ili trajnih pašnjaka kojima se zajednički koristi više korisnika, stvarno mjerenje može se zamijeniti provjerama koje se temelje na ortofotografijama korištenima za ažuriranje sustava za identifikaciju poljoprivrednih parcela iz članka 70. Uredbe (EU) br. 1306/2013 pod uvjetom da se te provjere provode na svim takvim parcelama u razdoblju od najviše tri godine te da nadležno tijelo može dokazati učinkovite operativne postupke koji su u skladu s pravilima utvrđenima u članku 7. ove Uredbe i da na odgovarajući način provodi povrate.”.

                        6.

                        Članak 39. mijenja se kako slijedi:

                                    (a)

                                    stavak 1. zamjenjuje se sljedećim:

                                       „1.   Provjera kriterija prihvatljivosti, preuzetih i drugih obveza poljoprivrednih parcela kao dio provjere na licu mjesta može se ograničiti na nasumično odabrani uzorak od najmanje 50 % poljoprivrednih parcela za koje je zahtjev za potporu ili zahtjev za plaćanje dostavljen u okviru programa potpore povezane s površinom ili mjera ruralnog razvoja.
                                       Međutim, kada je riječ o mjerama ruralnog razvoja, ako se neki kriteriji prihvatljivosti, preuzete ili druge obveze poljoprivrednih parcela ne mogu na odgovarajući način provjeriti kada se provjere ograniče na nasumično odabrani uzorak u skladu s prvim podstavkom, odabire se dodatni uzorak na temelju rizika koji omogućuje provjeru tih kriterija, preuzetih ili drugih obveza.
                                       Ako se nasumično odabranim uzorkom ili uzorkom na temelju rizika otkrije nesukladnost, sve poljoprivredne parcele podliježu provjeri kriterija prihvatljivosti, preuzetih i drugih obveza ili se iz uzorka ekstrapoliraju zaključci.
                                       Prihvatljivost parcela provjerava se svim primjerenim sredstvima, uključujući dokaze koje je dostavio korisnik na zahtjev nadležnog tijela. Ta provjera, prema potrebi, uključuje i provjeru usjeva. U tu se svrhu prema potrebi traže dodatni dokazi.”;

                                    (b)

                                    stavak 4. zamjenjuje se sljedećim:

                                       „4.   U posebnom slučaju poljoprivrednih parcela trajnih travnjaka ili trajnih pašnjaka kojima se zajednički koristi više korisnika, provjera kriterija prihvatljivosti, preuzetih i drugih obveza može se zamijeniti provjerama koje se temelje na ortofotografijama korištenima za ažuriranje sustava za identifikaciju poljoprivrednih parcela iz članka 70. Uredbe (EU) br. 1306/2013 pod uvjetom da se te provjere provode na svim takvim parcelama u razdoblju od najviše tri godine te da nadležno tijelo može dokazati učinkovite operativne postupke koji su u skladu s pravilima utvrđenima u članku 7. ove Uredbe i da na odgovarajući način provodi povrate.”.

                        7.

                        Članak 40.a mijenja se kako slijedi:

                                    (a)

                                    stavak 1. mijenja se kako slijedi:

                                                i.

                                                u prvom podstavku točka (d) zamjenjuje se sljedećim:

                                                            „(d)

                                                            obavijestiti korisnike o odluci da će obavljati provjere koje se provode nadzorom i uspostaviti odgovarajuće alate za komunikaciju s korisnicima barem o privremenim rezultatima na razini parcele postupka uspostavljenog u skladu s točkom (a) ovog podstavka, upozorenjima i dokazima koji se zahtijevaju za potrebe točaka (b) i (c). Nadležna tijela osiguravaju pravodobnu komunikaciju s korisnicima kako bi ih poduprla u ispunjavanju kriterija prihvatljivosti, preuzetih i drugih obveza te korisnicima omogućila rješavanje ili ispravljanje stanja prije donošenja zaključaka u izvješću o kontroli iz članka 41.”;

                                                ii.

                                                drugi podstavak zamjenjuje se sljedećim:
                                                „Za potrebe prvog podstavka točaka (b) i (c) fizičke inspekcije na terenu provode se ako na temelju relevantnih dokaza, uključujući dokaze koje je dostavio korisnik na zahtjev nadležnog tijela, nije moguće donijeti zaključak o prihvatljivosti zatražene pomoći ili potpore. Fizičke inspekcije na terenu mogu se ograničiti na provjere kriterija prihvatljivosti, preuzetih i drugih obveza koje su relevantne za donošenje zaključaka o prihvatljivosti zatražene pomoći ili potpore. Te fizičke inspekcije uključuju mjerenje površine samo ako je potrebno za donošenje zaključka o sukladnosti s tim kriterijima prihvatljivosti, preuzetim ili drugim obvezama.”;

                                                iii.

                                                dodaje se sljedeći treći podstavak:
                                                „Za potrebe prvog podstavka točke (c) provjere kriterija prihvatljivosti, preuzetih i drugih obveza koje se ne mogu nadzirati podacima koje su dostavili sateliti misije Sentinel u okviru programa Copernicus ili drugim podacima s barem jednakom vrijednošću mogu se ograničiti na uzorak od najmanje 50 % poljoprivrednih parcela koje je prijavio korisnik. Nadležno tijelo taj uzorak može odabrati nasumično ili na temelju drugih kriterija. Ako se uzorak poljoprivrednih parcela odabere nasumično, a provjerama se otkrije nesukladnost, nadležno tijelo ekstrapolira zaključke iz uzorka ili provjerava sve poljoprivredne parcele. Ako se uzorak odabere na temelju drugih kriterija, a provjerama se otkrije nesukladnost, nadležno tijelo provjerava sve poljoprivredne parcele.”;

                                    (b)

                                    dodaje se sljedeći stavak 4.:

                                       „4.   Ako se postupkom iz stavka 1. točke (a) otkriju nalazi relevantni za programe izravnih plaćanja, mjere ruralnog razvoja te zahtjeve i/ili standarde na koje se ne primjenjuje provjera koja se provodi nadzorom, nadležna tijela mogu odlučiti da će uzeti u obzir te nalaze samo u pogledu korisnika odabranih u skladu s člancima 30., 31., 32. i 68. za provjere na licu mjesta programa izravnih plaćanja, mjera ruralnog razvoja te zahtjeva i/ili standarda na koje se ne primjenjuje provjera koja se provodi nadzorom. Odstupanje se ograničava na razdoblje od tri godine nakon 1. siječnja kalendarske godine u kojoj je nadležno tijelo počelo obavljati provjere koje se provode nadzorom.”.

                        8.

                        Članak 40.b mijenja se kako slijedi:

                                    (a)

                                    prvi stavak zamjenjuje se sljedećim:
                                    „Države članice do 1. prosinca kalendarske godine koja prethodi kalendarskoj godini u kojoj započinju obavljati provjere koje se provode nadzorom obavješćuju Komisiju o svojoj odluci da će obavljati provjere koje se provode nadzorom te navode programe ili mjere ili vrste operacija i, prema potrebi, površine s takvim programima ili mjerama koje podliježu provjerama koje se provode nadzorom i kriterije za njihov odabir. Komisija do 1. studenoga svake kalendarske godine dostavlja predložak za podnošenje obavijesti u kojem se detaljno navode elementi koje je potrebno uključiti u takvu obavijest.”;

                                    (b)

                                    drugi stavak briše se.

                        9.

                        U članku 41. stavku 2. treći podstavak zamjenjuje se sljedećim:
                        „Ako se provjera na licu mjesta obavlja daljinskim istraživanjem u skladu s člankom 40. ili nadzorom u skladu s člankom 40.a, države članice mogu odlučiti da korisniku ili njegovu zastupniku ne omoguće potpisivanje izvješća o kontroli ako provjerom daljinskim istraživanjem ili nadzorom nisu otkrivene nesukladnosti. Ako se tim provjerama ili nadzorom otkrije nesukladnost, omogućuje se potpisivanje izvješća prije nego što nadležno tijelo na temelju nalaza donese zaključke u pogledu smanjenja, odbijanja, ukidanja ili administrativnih kazni koji iz toga proizlaze. Ako se primjenjuju provjere koje se provode nadzorom, ta se obveza smatra ispunjenom ako se korisnici obavijeste o nesukladnosti s pomoću alata uspostavljenih za komunikaciju s korisnicima u skladu s člankom 40.a stavkom 1. točkom (d) i ako im se omogući osporavanje nesukladnosti prije nego što nadležno tijelo na temelju nalaza donese zaključke u pogledu smanjenja, odbijanja, ukidanja ili administrativnih kazni koji iz toga proizlaze.”.

                        10.

                        U članku 69. stavku 1. prvi podstavak zamjenjuje se sljedećim:
                        „Odabir uzorka poljoprivrednih gospodarstava koje treba provjeriti u skladu s člankom 68. temelji se, prema potrebi, na analizi rizika u skladu s primjenjivim zakonodavstvom ili analizi rizika koja odgovara zahtjevima ili standardima. Ta se analiza rizika može temeljiti na razini pojedinačnog poljoprivrednog gospodarstva, na razini kategorija poljoprivrednih gospodarstva ili geografskih područja. Ako nadležno tijelo odluči primijeniti mogućnost iz članka 40.a stavka 4. ili članka 70.a stavka 3. ove Uredbe, pri analizi rizika u obzir se uzimaju nalazi otkriveni provjerama koje se provode nadzorom u prethodnoj godini zahtjeva.”.

                        11.

                        U članku 70. umeće se sljedeći stavak 4.:

                           „4.   Nadležna tijela mogu provoditi provjere zahtjeva i standarda relevantnih za višestruku sukladnost s pomoću provjera koje se provode nadzorom u skladu s člankom 70.a ove Uredbe.”.

                        12.

                        Umeću se sljedeći članci 70.a i 70.b:

                           „Članak 70.a

                           Provjere koje se provode nadzorom

                              1.   Nadležna tijela mogu obavljati provjere koje se provode nadzorom. Ako to odluče, dužna su:

                                          (a)

                                          uspostaviti postupak redovitog i sustavnog promatranja, praćenja i procjene svih zahtjeva i standarda relevantnih za višestruku sukladnost koji se mogu nadzirati podacima koje su dostavili sateliti misije Sentinel u okviru programa Copernicus ili drugim podacima s barem jednakom vrijednošću tijekom razdoblja u kojem je moguće donijeti zaključke o sukladnosti sa zahtjevima i standardima;

                                          (b)

                                          provesti, ako je potrebno, odgovarajuće popratne mjere kako bi se donio zaključak o sukladnosti sa zahtjevima i standardima;

                                          (c)

                                          provesti provjere za 1 % korisnika na koje se odnose zahtjevi i standardi relevantni za višestruku sukladnost koji se ne mogu nadzirati podacima koje su dostavili sateliti misije Sentinel u okviru programa Copernicus ili drugim podacima s barem jednakom vrijednošću te koje su relevantne za donošenje zaključka o sukladnosti sa zahtjevima i standardima. Od 20 % do 25 % od tih 1 % korisnika odabire se nasumično. Ostali korisnici odabiru se na temelju analize rizika;

                                          (d)

                                          obavijestiti korisnike o odluci da će obavljati provjere koje se provode nadzorom i uspostaviti odgovarajuće alate za komunikaciju s korisnicima barem o privremenim rezultatima na razini parcele postupka uspostavljenog u skladu s točkom (a) ovog stavka, upozorenjima i dokazima koji se zahtijevaju za potrebe točaka (b) i (c). Nadležna tijela osiguravaju pravodobnu komunikaciju s korisnicima kako bi ih poduprla u ispunjavanju zahtjeva i standarda te, ne dovodeći u pitanje sustav ranog upozoravanja iz članka 99. stavka 2. Uredbe (EU) br. 1306/2013, korisniku omogućuju rješavanje ili ispravljanje stanja prije donošenja zaključaka u izvješću o kontroli iz članka 72., ali najkasnije mjesec dana nakon dostavljanja privremenih rezultata.
                                          Za potrebe točaka (b) i (c) fizičke inspekcije na terenu provode se ako na temelju relevantnih dokaza, uključujući dokaze koje je dostavio korisnik na zahtjev nadležnog tijela, nije moguće donijeti zaključak o sukladnosti sa zahtjevima i standardima relevantnima za višestruku sukladnost koji podliježu provjerama koje se provode nadzorom. Fizičke inspekcije na terenu mogu se ograničiti na provjere zahtjeva i standarda relevantnih za donošenje zaključka o sukladnosti sa zahtjevima i standardima relevantnima za višestruku sukladnost koji podliježu provjerama koje se provode nadzorom.

                              2.   Ako nadležno tijelo obavlja provjere koje se provode nadzorom u skladu sa stavkom 1., ako može dokazati učinkovite operativne postupke koji su u skladu s pravilima utvrđenima u člancima 7. i 29. te ako je dokazalo da je kvaliteta sustava identifikacije poljoprivrednih parcela procijenjena u skladu s člankom 6. Delegirane uredbe (EU) br. 640/2014, članci 25., 68., 69. i 71. ove Uredbe ne primjenjuju se.

                              3.   Ako se postupkom iz stavka 1. točke (a) otkriju nalazi relevantni za programe izravnih plaćanja, mjere ruralnog razvoja te zahtjeve i/ili standarde na koje se ne primjenjuje provjera koja se provodi nadzorom, nadležna tijela mogu odlučiti da će uzeti u obzir te nalaze samo u pogledu korisnika odabranih u skladu s člancima 30., 31., 32. i 68. za provjere na licu mjesta programa izravnih plaćanja, mjera ruralnog razvoja te zahtjeva i/ili standarda na koje se ne primjenjuje provjera koja se provodi nadzorom. Odstupanje se ograničava na razdoblje od tri godine nakon 1. siječnja kalendarske godine u kojoj je nadležno tijelo počelo obavljati provjere koje se provode nadzorom.

                           Članak 70.b
                           Obavijesti
                           Države članice do 1. prosinca kalendarske godine koja prethodi kalendarskoj godini u kojoj započinju obavljati provjere koje se provode nadzorom obavješćuju Komisiju o svojoj odluci da će obavljati provjere koje se provode nadzorom u skladu s člankom 70.a.”.

                        13.

                        Članak 72. mijenja se kako slijedi:

                                    (a)

                                    u stavku 1. dodaje se sljedeći četvrti podstavak:
                                    „Ako se provjere koje se provode nadzorom obavljaju u skladu s člankom 70.a, ne primjenjuju se podtočke ii. i iii. točke (a) drugog podstavka ovog stavka. Izvješće o kontroli mora sadržavati rezultate provjera koje se provode nadzorom na razini parcele.”;

                                    (b)

                                    stavak 2. zamjenjuje se sljedećim:

                                       „2.   Stavak 1. primjenjuje se bez obzira na to je li predmetni korisnik odabran za provjeru na licu mjesta u skladu s člankom 69., je li bio predmet provjere na licu mjesta u skladu sa zakonodavstvom koje se primjenjuje na akte i standarde u skladu s člankom 68. stavkom 2., predmet provjere koja se provodi nadzorom u skladu s člankom 70.a ili je nadležno kontrolno tijelo u okviru praćenja nesukladnosti za njega saznalo na drugi način.”;

                                    (c)

                                    u stavku 3. prvi podstavak zamjenjuje se sljedećim:
                                    „Korisnik se obavješćuje o svakoj utvrđenoj nesukladnosti u roku od tri mjeseca od datuma provjere na licu mjesta. Ako se provjere koje se provode nadzorom obavljaju u skladu s člankom 70.a, korisnik se obavješćuje o svakoj utvrđenoj nesukladnosti u roku od tri mjeseca od isteka roka danog korisniku za rješavanje ili ispravljanje stanja u skladu s člankom 70.a stavkom 1. točkom (d).”;

                                    (d)

                                    u stavku 4. prvi podstavak zamjenjuje se sljedećim:
                                    „Ne dovodeći u pitanje bilo koju posebnu odredbu u zakonodavstvu koje se primjenjuju na zahtjeve i standarde, izvješće o kontroli zaključuje se u roku od mjesec dana nakon provjere na licu mjesta. Ako se provjere koje se provode nadzorom obavljaju u skladu s člankom 70.a, izvješće o kontroli zaključuje se u roku od mjesec dana od isteka roka danog korisniku za rješavanje ili ispravljanje stanja u skladu s člankom 70.a stavkom 1. točkom (d). Međutim, to se razdoblje može produžiti na tri mjeseca u opravdanim okolnostima, posebno ako je to potrebno zbog kemijske ili fizikalne analize.”.

            Članak 2.
            Ova Uredba stupa na snagu trećeg dana od dana objave u Službenom listu Europske unije.
            Sljedeće točke članka 1. primjenjuju se od 1. siječnja 2019.:

                        (a)

                        točka 7. podtočka (b);

                        (b)

                        točka 12. u pogledu članka 70.a stavka 3. Provedbene uredbe (EU) br. 809/2014.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 28. listopada 2019.

                  Za Komisiju

                  Predsjednik

               Jean-Claude JUNCKER

            (1)  SL L 347, 20.12.2013., str. 549.

            (2)  Provedbena uredba Komisije (EU) br. 809/2014 оd 17. srpnja 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava, mjera ruralnog razvoja i višestruke sukladnosti (SL L 227, 31.7.2014., str. 69.).

            (3)  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).

            (4)  Uredba (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487.).


title: Provedbena Uredba Komisije (EU) 2019/1876 оd 4. studenoga 2019 o odobrenju izmjena specifikacije zaštićene oznake izvornosti ili zaštićene oznake zemljopisnog podrijetla (Roma (ZOI))

text:
                  11.11.2019

                  HR

                  Službeni list Europske unije

                  L 290/1

         PROVEDBENA UREDBA KOMISIJE (EU) 2019/1876
         оd 4. studenoga 2019
         o odobrenju izmjena specifikacije zaštićene oznake izvornosti ili zaštićene oznake zemljopisnog podrijetla („Roma” (ZOI))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 99.,
         budući da:

                     (1)

                     Komisija je ispitala zahtjev za odobrenje izmjena specifikacije zaštićene oznake izvornosti „Roma”, koji je podnijela Italija u skladu s člankom 105. Uredbe (EU) br. 1308/2013.

                     (2)

                     Komisija je zahtjev za odobrenje izmjene specifikacije objavila u Službenom listu Europske unije u skladu s člankom 97. stavkom 3. Uredbe (EU) br. 1308/2013 (2).

                     (3)

                     Komisiji nije dostavljen ni jedan prigovor u skladu s člankom 98. Uredbe (EU) br. 1308/2013.

                     (4)

                     Stoga je primjereno odobriti izmjenu specifikacije u skladu s člankom 99. Uredbe (EU) br. 1308/2013.

                     (5)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Odobravaju se izmjene specifikacije objavljene u Službenom listu Europske unije povezane s nazivom „Roma” (ZOI).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. studenoga 2019.

                  Za Komisiju

                  U ime predsjednika

               Phil HOGAN

                  Član Komisije

            (1)  SL L 347, 20.12.2013., str. 671.

            (2)  SL C 233, 11.7.2019., str. 8.


title: Provedbena Uredba Komisije (EU) 2019/1877 оd 4. studenoga 2019. o odobrenju izmjena specifikacije zaštićene oznake izvornosti ili zaštićene oznake zemljopisnog podrijetla (Valle d’Itria (ZOZP))

text:
                  11.11.2019

                  HR

                  Službeni list Europske unije

                  L 290/3

         PROVEDBENA UREDBA KOMISIJE (EU) 2019/1877
         оd 4. studenoga 2019.
         o odobrenju izmjena specifikacije zaštićene oznake izvornosti ili zaštićene oznake zemljopisnog podrijetla („Valle d’Itria” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 99.,
         budući da:

                     (1)

                     Komisija je ispitala zahtjev za odobrenje izmjena specifikacije zaštićene oznake zemljopisnog podrijetla „Valle d’Itria”, koji je podnijela Italija u skladu s člankom 105. Uredbe (EU) br. 1308/2013.

                     (2)

                     Komisija je zahtjev za odobrenje izmjena specifikacije objavila u Službenom listu Europske unije u skladu s člankom 97. stavkom 3. Uredbe (EU) br. 1308/2013 (2).

                     (3)

                     Komisiji nije dostavljen ni jedan prigovor u skladu s člankom 98. Uredbe (EU) br. 1308/2013.

                     (4)

                     Stoga je primjereno odobriti izmjenu specifikacije u skladu s člankom 99. Uredbe (EU) br. 1308/2013.

                     (5)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Odobravaju se izmjene specifikacije objavljene u Službenom listu Europske unije povezane s nazivom „Valle d’Itria” (ZOZP).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. studenoga 2019.

                  Za Komisiju

                  U ime predsjednika

               Phil HOGAN

                  Član Komisije

            (1)  SL L 347, 20.12.2013., str. 671.

            (2)  SL C 171, 20.5.2019., str. 6.


title: Provedbena uredba Komisije (EU) 2019/1878 оd 4. studenoga 2019. o odobrenju izmjena specifikacije zaštićene oznake izvornosti ili zaštićene oznake zemljopisnog podrijetla (Vigneti delle Dolomiti/Weinberg Dolomiten (ZOZP))

text:
                  11.11.2019

                  HR

                  Službeni list Europske unije

                  L 290/4

         PROVEDBENA UREDBA KOMISIJE (EU) 2019/1878
         оd 4. studenoga 2019.
         o odobrenju izmjena specifikacije zaštićene oznake izvornosti ili zaštićene oznake zemljopisnog podrijetla („Vigneti delle Dolomiti”/„Weinberg Dolomiten” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 99.,
         budući da:

                     (1)

                     Komisija je ispitala zahtjev za odobrenje izmjena specifikacije zaštićene oznake zemljopisnog podrijetla „Vigneti delle Dolomiti”/„Weinberg Dolomiten”, koji je podnijela Italija u skladu s člankom 105. Uredbe (EU) br. 1308/2013.

                     (2)

                     Komisija je zahtjev za odobrenje izmjene specifikacije objavila u Službenom listu Europske unije u skladu s člankom 97. stavkom 3. Uredbe (EU) br. 1308/2013 (2).

                     (3)

                     Komisiji nije dostavljen ni jedan prigovor u skladu s člankom 98. Uredbe (EU) br. 1308/2013.

                     (4)

                     Stoga je primjereno odobriti izmjenu specifikacije u skladu s člankom 99. Uredbe (EU) br. 1308/2013.

                     (5)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Odobravaju se izmjene specifikacije objavljene u Službenom listu Europske unije povezane s nazivom „Vigneti delle Dolomiti”/„Weinberg Dolomiten” (ZOZP).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. studenoga 2019.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 347, 20.12.2013., str. 671.

            (2)  SL C 197, 13.6.2019., str. 2.


title: Provedbena uredba Komisije (EU) 2019/1879 оd 4. studenoga 2019. o odobrenju izmjena specifikacije zaštićene oznake izvornosti ili zaštićene oznake zemljopisnog podrijetla (Vallagarina (ZOZP))

text:
                  11.11.2019

                  HR

                  Službeni list Europske unije

                  L 290/6

         PROVEDBENA UREDBA KOMISIJE (EU) 2019/1879
         оd 4. studenoga 2019.
         o odobrenju izmjena specifikacije zaštićene oznake izvornosti ili zaštićene oznake zemljopisnog podrijetla („Vallagarina” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 99.,
         budući da:

                     (1)

                     Komisija je ispitala zahtjev za odobrenje izmjena specifikacije zaštićene oznake zemljopisnog podrijetla „Vallagarina”, koji je podnijela Italija u skladu s člankom 105. Uredbe (EU) br. 1308/2013.

                     (2)

                     Komisija je zahtjev za odobrenje izmjena specifikacije objavila u Službenom listu Europske unije u skladu s člankom 97. stavkom 3. Uredbe (EU) br. 1308/2013 (2).

                     (3)

                     Komisiji nije dostavljen ni jedan prigovor u skladu s člankom 98. Uredbe (EU) br. 1308/2013.

                     (4)

                     Stoga je primjereno odobriti izmjenu specifikacije u skladu s člankom 99. Uredbe (EU) br. 1308/2013.

                     (5)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Odobravaju se izmjene specifikacije objavljene u Službenom listu Europske unije povezane s nazivom „Vallagarina” (ZOZP).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. studenoga 2019.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 347, 20.12.2013., str. 671.

            (2)  SL C 235, 12.7.2019., str. 9.


title: Provedbena Uredba Komisije (EU) 2019/1880 оd 4. studenoga 2019. o zaštiti naziva Vera de Estenas (ZOI) u skladu s člankom 99. Uredbe (EU) br. 1308/2013 Europskog parlamenta i Vijeća

text:
                  11.11.2019

                  HR

                  Službeni list Europske unije

                  L 290/7

         PROVEDBENA UREDBA KOMISIJE (EU) 2019/1880
         оd 4. studenoga 2019.
         o zaštiti naziva „Vera de Estenas” (ZOI) u skladu s člankom 99. Uredbe (EU) br. 1308/2013 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 99.,
         budući da:

                     (1)

                     U skladu s člankom 97. stavcima 2. i 3. Uredbe (EU) br. 1308/2013 Komisija je ispitala zahtjev Španjolske za upis naziva „Vera de Estenas” u registar te ga je objavila u Službenom listu Europske unije (2).

                     (2)

                     Komisiji nije dostavljen nijedan prigovor u smislu članka 98. Uredbe (EU) br. 1308/2013.

                     (3)

                     U skladu s člankom 99. Uredbe (EU) br. 1308/2013 trebalo bi zaštiti naziv „Vera de Estenas” i upisati ga u registar iz članka 104. te uredbe.

                     (4)

                     Mjere predviđene u ovoj Uredbi u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Zaštićuje se naziv „Vera de Estenas” (ZOI).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. studenoga 2019.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 347, 20.12.2013., str. 671.

            (2)  SL C 235, 12.7.2019., str. 24.


title: Provedbena Uredba Komisije (EU) 2019/1881 оd 8. studenoga 2019. o izmjeni Uredbe (EU) br. 37/2010 radi klasifikacije tvari diflubenzuron u pogledu najveće dopuštene količine rezidua (Tekst značajan za EGP)

text:
                  11.11.2019

                  HR

                  Službeni list Europske unije

                  L 290/8

         PROVEDBENA UREDBA KOMISIJE (EU) 2019/1881
         оd 8. studenoga 2019.
         o izmjeni Uredbe (EU) br. 37/2010 radi klasifikacije tvari diflubenzuron u pogledu najveće dopuštene količine rezidua
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (1), a posebno njezin članak 14. u vezi s člankom 17.,
         uzimajući u obzir mišljenje Europske agencije za lijekove koje je izdao Odbor za veterinarsko-medicinske proizvode,
         budući da:

                     (1)

                     Člankom 17. Uredbe (EZ) br. 470/2009 zahtijeva se da se uredbom utvrdi najveća dopuštena količina rezidua („NDK”) farmakološki djelatnih tvari namijenjenih za uporabu u Uniji u veterinarsko-medicinskim proizvodima za životinje koje se upotrebljavaju za proizvodnju hrane ili u biocidnim proizvodima koji se upotrebljavaju u uzgoju životinja.

                     (2)

                     U tablici 1. Priloga Uredbi Komisije (EU) br. 37/2010 (2) utvrđene su farmakološki djelatne tvari i njihova klasifikacija u odnosu na najveće dopuštene količine rezidua u hrani životinjskog podrijetla.

                     (3)

                     Diflubenzuron je već uvršten u tu tablicu kao dopuštena tvar za vrstu Salmonidae, primjenjiva na mišiće i kožu.

                     (4)

                     Komisija je 7. svibnja 2014. zatražila od Europske agencije za lijekove („EMA”) izdavanje novog mišljenja o diflubenzuronu u skladu s člankom 11. Uredbe (EZ) br. 470/2009, uzimajući u obzir genotoksični potencijal metabolita diflubenzurona 4-kloranilina kao i rezultate novijih ocjenjivanja diflubenzurona kao pesticida, koje je provela Europska agencija za sigurnost hrane (EFSA) (3), te kao biocida, koje je koordinirao Zajednički istraživački centar Europske komisije (4).

                     (5)

                     U svojem mišljenju od 7. svibnja 2015. Odbor za veterinarsko-medicinske proizvode („CVMP”) zaključio je da nije potvrđena prisutnost genotoksičnog metabolita u mišićnom mesu riba te je donio mišljenje u kojem se navodi da su za potpunu karakterizaciju rizika, ako postoji, izloženosti potrošača diflubenzuronu potrebni dodatni podaci o nastanku 4-kloroanilina i njegovoj razgradnji u mišićnom mesu riba. U javno dostupnim izvješćima o farmakologiji diflubenzurona navodi se da je u ovaca, svinja i pilića pronađen 4-kloroanilin kao manji metabolit. Na temelju tog mišljenja Europska agencija za lijekove preporučila je izmjenu postojećeg unosa za diflubenzuron u vrsti Salmonidae u tablici 1. Priloga Uredbi Komisije (EU) br. 37/2010 i utvrđivanje privremene najveće dopuštene količine rezidua do dostave dodatnih podataka o reziduama.

                     (6)

                     Nakon što je razmotrila preporuku Europske agencije za lijekove, Komisija je u ožujku 2017. pojasnila da se Uredbom (EZ) br. 470/2009 omogućuje određivanje privremene najveće dopuštene količine rezidua jedino pod uvjetom da su znanstveni podaci nepotpuni te da nema razloga za pretpostavku da rezidue te tvari u predloženoj količini predstavljaju opasnost po zdravlje ljudi. U slučaju diflubenzurona postoji mogućnost da je genotoksični metabolit 4-kloranilin prisutan u tretiranoj ribi u količini koja bi mogle biti opasna po zdravlje ljudi te Komisija stoga smatra da određivanje privremene najveće dopuštene količine rezidua nije primjereno. Komisija je naglasila i zaključak EFSA-e iz 2015. (5) o uporabi diflubenzurona u sredstvima za zaštitu bilja, što upućuje na to da dostupni podaci nisu bili dostatni kako bi se dokazalo da su reprezentativne uporabe bile sigurne za potrošače. Komisija je zbog toga pozvala Odbor za veterinarsko-medicinske proizvode da revidira svoje mišljenje od 7. svibnja 2015.

                     (7)

                     Odbor za veterinarsko-medicinske proizvode je 15. ožujka 2018. donio revidirano mišljenje o određivanju najvećih dopuštenih količina rezidua za diflubenzuron (6). Na temelju tog mišljenja Europska agencija za lijekove preporučuje se da se postojeći unos za diflubenzuron u vrsti Salmonidae u tablici 1. Priloga Uredbi Komisije (EU) br. 37/2010 izmijeni tako da se smanji najveća dopuštena količina rezidua. Vrijednost najveće dopuštene količine rezidua utvrđena je na 10 µg/kg kako bi se osiguralo da izloženost potrošača 4-kloranilinu ostane na prihvatljivoj razini.

                     (8)

                     U skladu s člankom 5. Uredbe (EZ) br. 470/2009 Europska agencija za lijekove je dužna razmotriti mogućnost uporabe NDK-a utvrđenih za farmakološki djelatnu tvar u određenoj hrani za drugu hranu dobivenu od iste vrste životinja ili NDK-a utvrđenih za farmakološki djelatnu tvar u jednoj ili više vrsta životinja za druge vrste životinja.

                     (9)

                     Mišljenje je Europske agencije za lijekove da u ovom trenutku nije primjereno ekstrapolirati unos za diflubenzuron na ribe zbog nedostatka dokaza da metabolit 4-kloranilin ne nastaje u bilo kojoj relevantnoj količini u svim predmetnim vrstama.

                     (10)

                     U skladu s mišljenjima Odbora za veterinarsko-medicinske proizvode i preporukom Europske agencije za lijekove, kako bi se zaštitilo zdravlje ljudi čini se da je potrebno smanjiti najveću dopuštenu količinu rezidua za diflubenzuron s 1 000 μg/kg na 10 μg/kg.

                     (11)

                     Uredbu (EU) br. 37/2010 trebalo bi stoga na odgovarajući način izmijeniti.

                     (12)

                     Primjereno je zainteresiranim stranama omogućiti razuman rok za poduzimanje eventualnih mjera radi usklađivanja s novim NDK-om za diflubenzuron.

                     (13)

                     Mjere predviđene ovom Uredbom u skladu su s mišljenjem Stalnog odbora za veterinarsko-medicinske proizvode,

               DONIJELA JE OVU UREDBU:

            Članak 1.
            Prilog Uredbi (EU) br. 37/2010 mijenja se kako je utvrđeno u Prilogu ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 10. siječnja 2020.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 8. studenoga 2019.

                  Za Komisiju

                  Predsjednik

               Jean-Claude JUNCKER

            (1)  SL L 152, 16.6.2009., str. 11.

            (2)  Uredba Komisije (EU) br. 37/2010 od 22. prosinca 2009. o farmakološki djelatnim tvarima i njihovoj klasifikaciji u odnosu na najveće dopuštene količine rezidua u hrani životinjskog podrijetla (SL L 15, 20.1.2010., str. 1.).

            (3)  EFSA Journal 2012.; 10(9):2870. Zaključak stručnog pregleda ocjene rizika od pesticida za potvrdne podatke dostavljene za aktivnu tvar diflubenzuron

            (4)  Izvješće o ocjeni diflubenzurona dostupno na sljedećoj poveznici http://dissemination.echa.europa.eu/Biocides/ActiveSubstances/0062-18/0062-18_Assessment_Report.pdf

            (5)  EFSA Journal 2015.;13(12):4222. Stručna ocjena preispitivanja odobrenja aktivne tvari diflubenzurona u vezi s metabolitom PCA

            (6)  EMA/CVMP/153976/2018 MRL sažetak mišljenja o diflubenzuronu od 16. ožujka 2018.

            PRILOG
            Unos za tvar „diflubenzuron” u tablici 1. Priloga Uredbi (EU) br. 37/2010 zamjenjuje se sljedećim unosom:

                        Farmakološki djelatna tvar

                        Marker rezidua

                        Vrsta životinje

                        NDK

                        Ciljno tkivo

                        Ostale odredbe (u skladu s člankom 14. stavkom 7. Uredbe (EZ) br. 470/2009)

                        Terapeutska klasifikacija

                        „Diflubenzuron

                        Diflubenzuron

                           Salmonidae

                        10 µg/kg

                        Mišić i koža u prirodnom omjeru

                        NEMA UNOSA

                        Antiparazitici/Sredstva za suzbijanje ektoparazita”


title: Provedbena uredba Komisije (EU) 2019/1882 оd 8. studenoga 2019. o pokretanju natječajnih postupaka za iznos potpore za privatno skladištenje maslinova ulja

text:
                  11.11.2019

                  HR

                  Službeni list Europske unije

                  L 290/12

         PROVEDBENA UREDBA KOMISIJE (EU) 2019/1882
         оd 8. studenoga 2019.
         o pokretanju natječajnih postupaka za iznos potpore za privatno skladištenje maslinova ulja
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 18. stavak 2. i članak 20. stavak 1. točke (m) i (o),
         budući da:

                     (1)

                     Cijene djevičanskog maslinova ulja na španjolskom, grčkom i portugalskom tržištu već su nekoliko mjeseci neprekidno niske i blizu referentnih pragova utvrđenih u članku 1.a stavku 1. točki (g) Uredbe Vijeća (EU) br. 1370/2013 (2).

                     (2)

                     Zbog činjenice da je izgledna još jedna uzastopna dobra berba u Uniji, gomilanja zaliha i trenutačne nesigurnosti u vanjskoj trgovini stvara se neravnoteža između ponude i potražnje, a to onda uzrokuje pritisak na snižavanje cijena djevičanskog maslinova ulja i uzrokuje ozbiljni poremećaj na velikim dijelovima tržišta Unije.

                     (3)

                     Najvažniji proizvođač maslinova ulja u Uniji i zemlja koja određuje cijene je Španjolska. Stoga zbog iznimno visokih zaliha u Španjolskoj postoji opasnost od produžavanja i pogoršavanja ozbiljnog poremećaja na tržištu djevičanskog maslinova ulja u Uniji.

                     (4)

                     Kako bi se smanjila trenutačna neravnoteža između ponude i potražnje te ublažili nepovoljni uvjeti na tržištu, primjereno je dodijeliti potporu za privatno skladištenje djevičanskog maslinova ulja.

                     (5)

                     Delegirana uredba Komisije (EU) 2016/1238 (3) i Provedbena uredba Komisije (EU) 2016/1240 (4) kojima se uspostavljaju zajednička pravila za provedbu programa privatnog skladištenja trebale bi se primjenjivati na potporu za privatno skladištenje djevičanskog maslinova ulja.

                     (6)

                     Iznos potpore trebalo bi utvrditi natječajnim postupkom kako bi se omogućila fleksibilnost i funkcionalnost sustava. U tu je svrhu primjereno predvidjeti nekoliko podrazdoblja natječaja.

                     (7)

                     Kako bi se različitim gospodarskim subjektima omogućilo da imaju koristi od te mjere, svaki bi subjekt trebao podnijeti najviše jednu ponudu za nadmetanje po kategoriji djevičanskog maslinova ulja za svako podrazdoblje.

                     (8)

                     Da bi potpora za privatno skladištenje bila djelotvorna i imala stvaran utjecaj na tržište, trebala bi se dodjeljivati za nepakirano djevičansko maslinovo ulje. Budući da je u sektoru maslinarstva skladištenje proizvoda uobičajeno, trebalo bi prihvatiti i ponude za nadmetanje za već uskladišteno djevičansko maslinovo ulje.

                     (9)

                     Količine djevičanskog maslinova ulja za koje se dobiva potpora za privatno skladištenje ne bi se trebale stavljati na tržište tijekom minimalnog razdoblja skladištenja kako bi se postigao stvarni učinak na ravnotežu između ponude i potražnje u tekućoj godini. Kao minimalno razdoblje skladištenja trebalo bi odrediti razdoblje od 180 dana.

                     (10)

                     Radi administrativne učinkovitosti i pojednostavnjenja prihvatljive bi trebale biti samo ponude za nadmetanje za količine od najmanje 50 tona.

                     (11)

                     Kako bi se spriječilo nekontrolirano padanje cijena i brzo reagiralo na nepovoljne uvjete na tržištu te osiguralo učinkovito upravljanje ovom mjerom, ova bi Uredba trebala stupiti na snagu sljedećeg dana od dana objave u Službenom listu Europske unije.

                     (12)

                     Odbor za zajedničku organizaciju poljoprivrednih tržišta nije dostavio mišljenje u roku koji je utvrdio njegov predsjednik,

               DONIJELA JE OVU UREDBU:

            Članak 1.

               1.   Pokreće se zaseban natječajni postupak za potporu za privatno skladištenje za svaku od sljedećih kategorija djevičanskog maslinova ulja kako je definirano u točki 1. dijela VIII. Priloga VII. Uredbi (EU) br. 1308/2013 u skladu s člankom 17. stavkom 1. točkom (b) te uredbe:

                           (a)

                           ekstra djevičansko maslinovo ulje;

                           (b)

                           djevičansko maslinovo ulje;

                           (c)

                           maslinovo ulje lampante.

               2.   Primjenjuju se Delegirana uredba (EU) 2016/1238 i Provedbena uredba (EU) 2016/1240.

            Članak 2.

               1.   Ponude za nadmetanje podnose se tijekom sljedećih podrazdoblja, od kojih svako završava u 12.00 h (po briselskom vremenu):

                           (a)

                           od 21. studenoga 2019. do 26. studenoga 2019.;

                           (b)

                           od 12. prosinca 2019. do 17. prosinca 2019.;

                           (c)

                           od 22. siječnja 2020. do 27. siječnja 2020.;

                           (d)

                           od 20. veljače 2020. do 25. veljače 2020.

                     Ako je zadnji dan podrazdoblja praznik, rok je 12.00 h (po briselskom vremenu) prethodnog radnog dana.

               2.   Za svako podrazdoblje subjekti podnose najviše jednu ponudu za nadmetanje za svaki od proizvoda iz članka 1. stavka 1.

               3.   Najmanja količina po ponudi iznosi 50 tona.

               4.   Iznos jamstva iz članka 40. točke (b) Provedbene uredbe (EU) 2016/1240 iznosi 50 EUR po toni.

               5.   Potpora se dodjeljuje za nepakirane proizvode iz članka 1. stavka 1.

               6.   Mogu se podnositi ponude za nadmetanje za već uskladištene proizvode.

               7.   Ponude za nadmetanje se mogu podnositi samo u Grčkoj, Španjolskoj, Francuskoj, Hrvatskoj, Italiji, Cipru, Malti, Portugalu i Sloveniji.

            Članak 3.
            Države članice obavješćuju Komisiju o svim prihvatljivim ponudama najkasnije do 12.00 h (po briselskom vremenu) na dan nakon zadnjeg dana svakog podrazdoblja za podnošenje ponuda iz članka 2. stavka 1.

            Članak 4.
            Razdoblje skladištenja u ugovorima o potpori za privatno skladištenje iznosi 180 dana.

            Članak 5.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 8. studenoga 2019.

                  Za Komisiju

                  Predsjednik

               Jean-Claude JUNCKER

            (1)  SL L 347, 20.12.2013., str. 671.

            (2)  Uredba Vijeća (EU) br. 1370/2013 od 16. prosinca 2013. o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda (SL L 346, 20.12.2013., str. 12.).

            (3)  Delegirana uredba Komisije (EU) 2016/1238 od 18. svibnja 2016. o dopuni Uredbe (EU) br. 1308/2013 Europskog parlamenta i Vijeća s obzirom na javnu intervenciju i potpore za privatno skladištenje (SL L 206, 30.7.2016., str. 15.).

            (4)  Provedbena uredba Komisije (EU) 2016/1240 od 18. svibnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća s obzirom na javnu intervenciju i potpore za privatno skladištenje (SL L 206, 30.7.2016., str. 71.).


title: Provedbena Uredba Vijeća (EU) 2019/1891 od 11. studenoga 2019. o provedbi Uredbe (EU) 2017/2063 o mjerama ograničavanja s obzirom na stanje u Venezueli

text:
                  12.11.2019

                  HR

                  Službeni list Europske unije

                  L 291/13

         PROVEDBENA UREDBA VIJEĆA (EU) 2019/1891
         od 11. studenoga 2019.
         o provedbi Uredbe (EU) 2017/2063 o mjerama ograničavanja s obzirom na stanje u Venezueli
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2017/2063 od 13. studenoga 2017. o mjerama ograničavanja s obzirom na stanje u Venezueli (1), a posebno njezin članak 17. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 13. studenoga 2017. donijelo Uredbu (EU) 2017/2063 o mjerama ograničavanja s obzirom na stanje u Venezueli.

                     (2)

                     Vijeće je istaknulo da su mjere ograničavanja postupne, ciljane, fleksibilne i reverzibilne, a da se pritom ne utječe na opće stanovništvo te da im je cilj poticanje vjerodostojnog i smislenog procesa koji može dovesti do mirnog dogovorenog rješenja.

                     (3)

                     S obzirom na stalno pogoršanje stanja u Venezueli Vijeće je 22. siječnja 2018. donijelo Provedbenu uredbu (EU) 2018/88 (2) kojom je sedam osoba uvršteno na popis fizičkih i pravnih osoba, subjekata i tijela iz Priloga IV. Uredbi (ZVSP) 2017/2063.

                     (4)

                     Vijeće je 28. svibnja 2018. usvojilo zaključke u kojima se navodi da prijevremeni predsjednički izbori u Venezueli zajedno s regionalnim izborima održani 20. svibnja 2018. nisu bili ni slobodni ni pravedni. Unija je pozvala na održavanje novih predsjedničkih izbora te je navela da će brzo djelovati s ciljem uvođenja dodatnih ciljanih i reverzibilnih mjera ograničavanja.

                     (5)

                     Vijeće je 25. lipnja 2018. na temelju zaključaka Vijeća od 28. svibnja 2018. donijelo Provedbenu uredbu (EU) 2018/899 (3) kojom je na popis uvršteno jedanaest osoba.

                     (6)

                     Visoki predstavnik Unije za vanjske poslove i sigurnosnu politiku („Visoki predstavnik”) 25. listopada 2018. dao je u ime Unije izjavu u kojoj se navodi da je Unija i dalje uvjerena da se trenutačna kriza može riješiti samo demokratskim političkim i mirnim putem krize te je naglasio predanost Unije upotrebi svih svojih instrumenata politike kako bi se doprinijelo postizanju takvog rješenja.

                     (7)

                     Vijeće je 6. studenoga 2018. u kontekstu godišnjeg preispitivanja postojećih mjera ograničavanja s obzirom na stanje u Venezueli donijelo Provedbenu uredbu (EU) 2018/1653 (4) kojom je izmijenjeno obrazloženje za jednu osobu uvrštenu na popis.

                     (8)

                     Visoki predstavnik u siječnju, veljači, ožujku i travnju 2019. dao je u ime Unije izjave o stanju u Venezueli, u kojima je istaknuta spremnost Unije da nastavi ulagati sve napore u ponovnu uspostavu demokracije i vladavine prava, da poduzme daljnja djelovanja i odgovarajućim mjerama reagira na odluke i djelovanja kojima se dodatno ugrožavaju demokratske institucije i načela, vladavina prava i poštovanje ljudskih prava.

                     (9)

                     Vijeće je 8. srpnja 2019. donijelo Provedbenu uredbu (EU) 2019/1169 (5) kojom su ažurirana obrazloženja za tri osobe uvrštene na popis.

                     (10)

                     Visoki predstavnik 16. srpnja 2019. dao je u ime Unije izjavu u kojoj je istaknuto da se u izvješću visokog povjerenika Ujedinjenih naroda za ljudska prava jasno i detaljno potvrđuju opseg i ozbiljnost kršenja ljudskih prava, narušavanje vladavine prava i ukidanje demokratskih institucija u Venezueli. Unija je također izrazila spremnost da započne s radom na primjeni ciljanih mjera protiv članova sigurnosnih snaga koji sudjeluju u mučenju i drugim teškim kršenjima ljudskih prava.

                     (11)

                     Vijeće je 26. rujna 2019., na temelju izjave od 16. srpnja 2019. i s obzirom na i dalje teško stanje u Venezueli, donijelo Provedbenu uredbu (EU) 2019/1586 (6) kojom je na popis uvršteno sedam osoba.

                     (12)

                     U tom kontekstu i u skladu s člankom 17. stavkom 4. Uredbe (EU) 2017/2063 Vijeće je preispitalo postojeće mjere ograničavanja s obzirom na stanje u Venezueli.

                     (13)

                     Uzimajući u obzir aktualnu političku, gospodarsku, socijalnu i humanitarnu krizu u Venezueli te trajna djelovanja kojima se ugrožavaju demokracija, vladavina prava i poštovanje ljudskih prava, Vijeće je odlučilo produljiti postojeće mjere ograničavanja, uključujući sva uvrštenja na popis. Te mjere ne utječu na opće stanovništvo i mogu se povući s obzirom na napredak u ponovnoj uspostavi demokracije, vladavine prava i poštovanja ljudskih prava u Venezueli.

                     (14)

                     Preispitana su pojedinačna uvrštenja na popis navedena u Prilogu IV. Uredbi (EU) 2017/2063 te bi trebalo izmijeniti podatke o osam osoba.

                     (15)

                     Prilog IV. Uredbi (EU) 2017/2063 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog IV. Uredbi (EU) 2017/2063 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 11. studenoga 2019.

                  Za Vijeće

                  Predsjednik

               F. MOGHERINI

            (1)  SL L 295, 14.11.2017., str. 21.

            (2)  Provedbena uredba Vijeća (EU) 2018/88 od 22. siječnja 2018. o provedbi Uredbe (EU) 2017/2063 o mjerama ograničavanja s obzirom na stanje u Venezueli (SL L 16 I, 22.1.2018., str. 6.).

            (3)  Provedbena uredba Vijeća (EU) 2018/899 od 25. lipnja 2018. o provedbi Uredbe (EU) 2017/2063 o mjerama ograničavanja s obzirom na stanje u Venezueli (SL L 160 I, 25.6.2018., str. 5.).

            (4)  Provedbena uredba Vijeća (EU) 2018/1653 od 6. studenog 2018. o provedbi Uredbe (EU) 2017/2063 o mjerama ograničavanja s obzirom na stanje u Venezueli (SL L 276 I, 7.11.2018., str. 1.).

            (5)  Provedbena uredba Vijeća (EU) 2019/1169 od 8. srpnja 2019. o provedbi Uredbe (EU) 2017/2063 o mjerama ograničavanja s obzirom na stanje u Venezueli (SL L 183 I, 9.7.2019., str. 1.).

            (6)  Provedbena uredba Vijeća (EU) 2019/1586 od 26. rujna 2019. o provedbi Uredbe (EU) 2017/2063 o mjerama ograničavanja s obzirom na stanje u Venezueli (SL L 248 I, 27.9.2019., str. 1.).

               PRILOG

            U Prilogu IV. Uredbi (EU) 2017/2063 unosi 1., 3., 6., 10., 13., 15., 19. i 21. zamjenjuju se sljedećim unosima:

                           Ime

                           Podaci za utvrđivanje identiteta

                           Obrazloženje

                           Datum uvrštenja

                           „1.

                           Néstor Luis Reverol Torres

                           Datum rođenja: 28. listopada 1964.
                           Spol: muški

                           Ministar unutarnjih poslova, pravosuđa i mira od 2016. Također imenovan potpredsjednikom za javne radove i usluge te izvršnim tajnikom Glavnog stožera za električnu energiju u travnju 2019. Bivši glavni zapovjednik Bolivarijanske nacionalne garde. Odgovoran za teška kršenja ljudskih prava, uključujući mučenje (političkih) zatvorenika, i represiju demokratske oporbe u Venezueli, uključujući zabranu i represiju političkih prosvjeda, koju su provele sigurnosne snage pod njegovim zapovjedništvom.

                           22.1.2018.

                           3.

                           Tibisay Lucena Ramírez

                           Datum rođenja: 26. travnja 1959.
                           Spol: ženski

                           Predsjednica Državnog izbornog povjerenstva (Consejo Nacional Electoral (CNE). Svojim djelovanjem i politikama ugrožavala je demokraciju i vladavinu prava u Venezueli, među ostalim time što nije osigurala da CNE ostane nepristrana i neovisna institucija u skladu s Ustavom Venezuele, čime su olakšani uspostava Ustavotvorne skupštine i ponovni izbor Nicolása Madura u svibnju 2018. na predsjedničkim izborima koji nisu bili ni slobodni ni pravedni.

                           22.1.2018.

                           6.

                           Tarek William Saab Halabi

                           Datum rođenja: 10. rujna 1963.
                           Mjesto rođenja:
                           El Tigre, savezna država Anzoátegui, Venezuela
                           Spol: muški

                           Državni odvjetnik Venezuele kojeg je imenovala Ustavotvorna skupština. U toj ulozi i prethodnim ulogama ombudsmana i predsjednika Republikanskog vijeća za moral ugrožavao je demokraciju i vladavinu prava u Venezueli javnim podupiranjem djelovanja protiv protivnika vlade Venezuele i oduzimanja nadležnosti Nacionalnoj skupštini.

                           22.1.2018.

                           10.

                           Jesús Rafael Suárez Chourio

                           Datum rođenja: 19. srpnja 1962.
                           Spol: muški

                           Vrhovni zapovjednik venezuelske Bolivarijanske nacionalne vojske i šef glavnog stožera vrhovnog zapovjednika. Bivši glavni zapovjednik venezuelske Bolivarijanske nacionalne vojske i bivši zapovjednik Regije sveobuhvatne obrane središnje zone Venezuele (REDI Central). Odgovoran za teška kršenja ljudskih prava koja su počinile snage pod njegovim zapovjedništvom dok je obnašao dužnost glavnog zapovjednika venezuelske Bolivarijanske nacionalne vojske, uključujući prekomjernu upotrebu sile i zlostavljanje pritvorenika. Usmjerio je djelovanje na demokratsku oporbu i podupirao upotrebu vojnih sudova za suđenje civilnim prosvjednicima.

                           25.6.2018.

                           13.

                           Elías José Jaua Milano

                           Datum rođenja: 16. prosinca 1969.
                           Spol: muški

                           Bivši ministar vlasti naroda za obrazovanje. Bivši predsjednik Predsjedničke komisije za nezakonitu Nacionalnu ustavotvornu skupštinu. Odgovoran za ugrožavanje demokracije i vladavine prava u Venezueli obnašanjem vodeće uloge u uspostavi nezakonite Ustavotvorne skupštine.

                           25.6.2018.

                           15.

                           Freddy Alirio Bernal Rosales

                           Datum rođenja: 16. lipnja 1962.
                           Mjesto rođenja: San Cristóbal, savezna država Táchira, Venezuela
                           Spol: muški

                           Voditelj Nacionalnog kontrolnog centra Odbora za lokalnu opskrbu i proizvodnju (CLAP) i protektor savezne države Táchire. Ujedno i glavni povjerenik Bolivarijanske nacionalne obavještajne službe (SEBIN). Kao voditelj CLAP-a i protektor savezne države Táchire može pozvati posebne snage (FAES) i može utjecati na imenovanje sudaca i tužitelja. Odgovoran za ugrožavanje demokracije manipuliranjem distribucije u okviru programa CLAP-a među glasačima. Usto je, kao glavni povjerenik SEBIN-a, odgovoran za djelovanje SEBIN-a u okviru kojega je došlo do teških kršenja ljudskih prava poput proizvoljnog pritvaranja.

                           25.6.2018.

                           19.

                           Nestor Neptali Blanco Hurtado

                           Datum rođenja: 26. rujna 1982.
                           Broj osobne iskaznice: V-15222057
                           Spol: muški

                           Bojnik u Bolivarijanskoj nacionalnoj gardi (GNB), djelovao zajedno sa službenicima u Glavnoj upravi vojne protuobavještajne službe (Dirección General de Contrainteligencia Militar (DGCIM)) najkasnije od prosinca 2017. Odgovoran za teška kršenja ljudskih prava, uključujući mučenje, prekomjernu upotrebu sile i zlostavljanje pritvorenika u objektima DGCIM-a.

                           27.9.2019.

                           21.

                           Carlos Alberto Calderon Chirinos

                           Broj osobne iskaznice:
                           Spol: muški V-10352300

                           Visoki dužnosnik (nazivan povjerenikom, direktorom i glavnim direktorom) u Bolivarijanskoj nacionalnoj obavještajnoj službi (SEBIN). Odgovoran za teška kršenja ljudskih prava, uključujući mučenje, prekomjernu upotrebu sile i zlostavljanje pritvorenika u objektima SEBIN-a. Osobito je sudjelovao u mučenjima te okrutnom, neljudskom i ponižavajućem postupanju prema pritvorenicima u El Helicoideu, SEBIN-ovu zatvoru, te bio odgovoran za ta djela.

                           27.9.2019.”